**3. melléklet a 1/2020. (I.24.) önkormányzati rendelethez**

**Üzemeltetési Szabályzat a piac működési rendjéről**

Pétervására Városi Önkormányzat Képviselőtestülete a minden kedden és pénteken 7.00-14.00 óra között üzemelő helyi piac működési rendjéről az alábbi Üzemeltetési Szabályzatot alkotja:

1. **A szabályzat területi hatálya**

A szabályzat területi hatálya a Pétervására város központi részén lévő, az 1030/4 helyrajzi számú, a Kossuth út 3.-39/1. számú ingatlanok előtt hosszan elhelyezkedő piac területén folytatott kereskedelmi tevékenységre terjed ki. Kiegészítő helyiségként a piachoz tartozik a víz- és áramvételi lehetőséget biztosító WC-blokk épülete, amely akadálymentes illemhelyet is tartalmaz. Mindez a piaci árusítás időtartama alatt térítésmentesen vehető igénybe.

1. **A szabályzat személyi hatálya**

A szabályzat személyi hatálya kiterjed a piacon értékesítő tevékenységet végzőkre, a piac területén tartózkodókra, a piac működésével kapcsolatos tevékenységet folytatókra.

1. **A piac fenntartása és üzemeltetése**

A piac fenntartója és üzemeltetője Pétervására Város Önkormányzata, az üzemeltetéssel a piacfenntartó a Pétervásárai Közös Önkormányzati Hivatalt, vagy más szolgáltatót bízhat meg.

1. **A piacon árusításra jogosultak meghatározása**

A piacon csak az árusíthat, aki valamely EGT-államban rendelkezik lakóhellyel vagy székhellyel. A vásáron gazdálkodó szervezet, alapítvány, társadalmi szervezet, mezőgazdasági termelő, valamint a vásárokról, a piacokról, és a bevásárlóközpontokról szóló 55/2009.(III.13.) Korm. rendelet idevonatkozó rendelkezéseiben foglalt magánszemély árusíthat.

1. **A piacon folytatható kereskedelmi tevékenység**

A piacon a jogszabályi rendelkezések és hatósági előírások megtartásával áru- és termékértékesítés folytatható. A mezőgazdasági őstermelői igazolvánnyal rendelkező személy, valamint a nyilvántartott kistermelő a piacon kizárólag a külön jogszabály szerint meghatározott termékeket értékesíthet, az abban meghatározott feltételek szerint.

1. **A helyhasználat**

Helyhasználó az, aki a napi helyhasználati díj megfizetésével napi helyhasználati jogot szerez. A piacon csak a piacfenntartó tartós, illetve az üzemeltető napi helyhasználati engedélye alapján és az általa kijelölt helyen szabad árusítani.

A piac területén a Kossuth út 3.-39/1. számú ingatlanok előtti szakaszon kijelölt szabad területekre az árusok asztalokat, sátrakat helyezhetnek el, amelyek helyfoglalási szerződéssel kedvezményesen negyedéves, féléves vagy éves rendszerességgel bérelhetők.

Ugyanez vonatkozik a Kossuth út 3.-21. számú ingatlanok előtti szakaszon kiépített 15 db, korszerű utcabútorként is funkcionáló keretes elárusító asztal igénybevételére is.

Ettől függetlenül napi helypénzt is kell fizetni minden kereskedőnek. A napi helyhasználat joga a helyhasználati díj megfizetésének napjára érvényes.

- 2 -

1. **Az üzemeltető által biztosított szolgáltatások**

Az üzemeltető ellátja a piac területének tisztántartását, rendjének biztosítását, az árusító helyek kijelölésével, használatával, a helypénzek, a helyfoglalási díjak beszedésével kapcsolatos feladatokat.

1. **A helyhasználó kötelezettsége**

A helyhasználó kizárólag a részére biztosított árusító helyet használhatja, azt engedély nélkül nem változtathatja meg.

A piacon elfoglalt helyért a helyhasználó a helyi rendelet szerinti összeget köteles fizetni. A helyhasználati díj magában foglalja a terület használati díját, a parkolást és a közös költségeket (víz- és áramvételi lehetőség, WC-használat, valamint a piaci terület takarításának a díját stb.).

1. **Közlekedés és parkolás a piacon**

Az árusítási időszak alatt (minden kedden és pénteken 7.00 - 14.00 óráig) - az ingatlanbejárók kivételével - a piac területén belül semmilyen jármű nem parkolhat, oda csak a kereskedők áruszállítás céljából hajthatnak be.

A piac teljes hosszában, a Kossuth út 3.-39/1. szám alatti ingatlanok előtti járdaszakasz és szervízút nem foglalható el árusítás vagy tárolás céljára.

Az áruszállításra használt járművek - kivéve azok a járművek, amelyekről árusítás folyik - az áru ki- és berakodásán kívül a piac területén, díjazás fejében legfeljebb az ingatlanbejárókon parkolhatnak, közérdekű igény esetén azonban kötelező onnan időlegesen kiállniuk.

Fontos szabály, hogy a Posta és a Könyvtár előtti járdaszakaszon, valamint az előttük lévő parkolóhelyeken - különös tekintettel az itt kijelölt mozgáskorlátozott parkolóhelyre - tilos az árusítás. A Posta és a Könyvtár gépjárművel való megközelíthetőségét a Kápolna előtti kocsibejáró szabadon hagyásával folyamatosan fenn kell tartani.

Piaci napokon a vásárlók járművel - a kijelölt parkolóhelyek igénybevételének kivételével - a piac területére nem hajthatnak be. Részükre a gépjárművel történő várakozásra a piac területével párhuzamosan elhelyezkedő Kossuth út mindkét oldala vehető igénybe.

A piac teljes területén fokozott védelmet élveznek a növényzettel borított területrészek, melyeken parkolni, áthajtani, árut vagy göngyöleget tárolni tilos. Ugyanilyen védelmet élveznek a telepített virágágyások, fák és bokrok.

1. **Piaci rend**

A piac rendjét, a forgalomba hozott termékeket, valamint a jogszabályokban foglaltak megtartását a jegyző, a jegyző által kijelölt ügyintéző, az ellenőrzésre jogosult más hatóságok, valamint tagjaik tekintetében a területi gazdasági kamarák végzik.

A piacra vonatkozó Házirendet a piacfenntartó határozza meg melyről közzétett hirdetményben tájékoztatja az árusokat és vásárlókat. **A Házirendet jelen Szabályzat függeléke tartalmazza.**

Jelen Üzemeltetési Szabályzat 2020. február 1. napján lép hatályba, rendelkezéseit ezen időponttól kell alkalmazni.

Pétervására, 2020. január 23.

 Eged István

polgármester

***Függelék az Üzemeltetési Szabályzathoz***

**HÁZIREND**

**A Pétervására Város Önkormányzata által fenntartott Pétervására 1030/4 helyrajzi** **számú, Kossuth Lajos út 3.-39/1. számú ingatlanok előtt kialakított piac Házirendje:**

**1.** A Házirendben foglalt szabályok betartása a Pétervásárai piacon jelen lévő valamennyi természetes- és jogi személyre, illetve jogi személyiséggel nem rendelkező szervezetre kötelező érvénnyel terjed ki.

**2.** A piaci árusítás ideje minden kedden és pénteken 7.00-14.00 óráig tart.

**3.** A piac üzemeltetésével, az árusító helyek kijelölésével, használatával, rendjével kapcsolatos feladatokat az üzemeltető Pétervására Város Önkormányzata látja el. Az üzemeltetéssel a piacfenntartó a Pétervásárai Közös Önkormányzati Hivatalt, vagy más szolgáltatót bízhat meg.

**4.** A piacon csak a piacfenntartó tartós, illetve az üzemeltető napi helyhasználati engedélye alapján és az általa kijelölt helyen szabad árusítani.

**5.** A piacon árusítást végző személy az árusítási jogosultságát a piaci értékesítési hely elfoglalása előtt, kistermelő esetén őstermelői igazolvánnyal vagy a járási hivatal felé történő bejelentés igazolásával, vállalkozó esetén vállalkozói igazolvánnyal vagy cégbejegyzést igazoló irattal az üzemeltető megbízottja előtt igazolja. A piacon árusító az árusítási jogosultságát igazoló dokumentumot a piaci árusítás teljes időtartama alatt köteles magánál tartani, és az ellenőrzésre jogosultaknak bemutatni**.**

**6.** A napi helyhasználatért az elfoglalt terület után az árusítás megkezdésekor a helypénzt készpénzben kell megfizetni a helyi rendelet mellékletében meghatározott díjszabás szerint. Az üzemeltető a helypénz megfizetésekor számlát, vagy nyugtát ad át a helyhasználónak.

**7.** Az üzemeltető nem köteles ugyanazt a helyet, vagy asztalt több piaci napon át ugyanazon helyhasználó részére biztosítani, kivéve a helyfoglalási szerződéssel rendelkezőket.

**8.** A helyhasználók a számukra kijelölt terület, vagy asztal használatára a piaci napi árusítás kezdetétől a befejezéséig tartó időtartamban jogosultak.

**9.** A piac területén az árusítóhelyek környékét, a közlekedési utakat, folyosókat, az ingatlanbejárókat, a szervízutat és járdát áruval, használaton kívüli göngyöleggel és egyéb eszközökkel elfoglalni tilos.

**10.** Élő állat árusítása a piacon tilos. Ez alól kivétel az élő hal árusítása, melyet kizárólag erre vonatkozó engedéllyel rendelkező árusíthat.

**11.** Az árusító helyeken csak hatóságilag hitelesített és hibátlan mérőeszköz használható. Az áru mérését úgy kell elvégezni, hogy annak helyességét a vásárló ellenőrizni tudja.

**12.** Akik zöldség-, gyümölcsfélét, takarmányt hoznak forgalomba, kötelesek a vizsgálatot végzőnek a vegyszeres növényvédelemről vezetett naplót bemutatni, és vizsgálatra ingyenes terménymintát adni.

- 2 -

**13.** A helyhasználó köteles az árusítás közben, illetve befejezésekor a tevékenysége során keletkezett hulladékot az üzemeltető által biztosított gyűjtő-edényzetben elhelyezni.

**14.** A romlott vagy romlásnak indult és egyéb okokból bűzt terjesztő árut, anyagot a piac területére bevinni, ott tárolni tilos.

**15.** Az üzemeltető gondoskodik a piac rendjének betartásáról, útjainak, közös használatú helyiségének a tisztán tartásáról, a tárolóhelyeken felgyülemlett szemét elszállításáról és a szükséges fertőtlenítésről, valamint a hatósági vizsgálatok elvégzéséhez szükséges helyiség biztosításáról.

**16.** Az árusok a piac területén lévő nyilvános illemhelyet és mosdót térítésmentesen használhatják. A fenntartó az ivóvíz- és áramvételi lehetőséget ugyanebben az épületben biztosítja.

**17.** Az árus köteles a vásárlók számára is jól látható helyen feltüntetni a nevét, címét, vagy székhelyét, telefonszámát, más elektronikus elérhetőségét, egyéni vállalkozói nyilvántartásba vételi számát, cégjegyzékszámát, kistermelői (őstermelői) regisztrációs számát.

**18.** A piaci rend megtartása az ott jelen lévő valamennyi személy kötelessége. A Piacon elhelyezett áru megőrzése, kezelése és tárolása az árus feladata. Tárolást, raktározást a piac üzemeltetője nem vállal. Az áruban bekövetkezett kárért az üzemeltetőt felelősség nem terheli. A nyugta, illetve számlaadási kötelezettség teljesítése az árus felelősségi körébe tartozik.

**19.** Az a helyhasználó, aki a kipakolásával jelentősen akadályozza a gyalogos közlekedést, illetve kijelölt útvonalak használatát, az üzemeltető felszólítására köteles azonnal a kipakolást megszűntetni. Aki a piacon engedély, vagy helypénz megfizetése nélkül foglal el árusítóhelyet és azt az üzemeltető felszólítására sem hagyja el, a piacról legfeljebb három hónapra kitiltható.

**20.** A piac rendjét, az ott árusított termékeket, valamint a jogszabályokban foglaltak betartását a Közös Önkormányzati Hivatal jegyzője által felhatalmazott ügyintéző is jogosult ellenőrizni.

**21.** A piac területén biztonsági térfigyelő rendszer működik. Aki a piac területén tartózkodik, hozzájárul ahhoz, hogy róla felvétel készüljön, melyet kizárólag biztonsági okokból készít a piacfenntartó, vagy az esetlegesen felmerülő vitás kérdések bizonyítása érdekében (közlekedési szabálysértés, árusítási szabályok megsértése, műszaki meghibásodás stb.).

**22.** A piaci Házirend szabályainak megszegése miatt az üzemeltető jogosult a helyhasználati engedély visszavonására.

Jelen Házirend a Pétervására Város Önkormányzata által fenntartott piac működési rendjét meghatározó Üzemeltetési Szabályzat hatályba lépésének napjától érvényes.

Pétervására, 2020. január 23.

 Eged István

polgármester